[{"text_idx": "#000000", "text": "Mae pererindod wedi ei threfnu i Bantycelyn ddydd Sul Tachwedd 12fed. Bydd bws yn gadael depot Edwards ym Mhentre\u2019r Eglwys am 10 y bore ac yna\u2019n dychwelyd erbyn 7 yr hwyr. Rhowch wybod i Rhiannon Humphreys (07861 753945) neu Gwerfyl Morse (02920 623365/0788 761949/ gwerfyl@tinyworld.co.uk) os hoffech ymuno a\u0302 ni. Croeso cynnes i bawb."}, {"text_idx": "#000001", "text": "Neges gan y Gweithgor Cyfiawnder Cymdeithasol"}, {"text_idx": "#000004", "text": "Capel y Tabernacl, Efail Isaf"}, {"text_idx": "#000007", "text": "Ers diwedd yr haf, mae Bwrdd y Cyfarwyddwyr wedi bod yn hysbysebu am olynydd i Ann Dixey, a fydd yn ymddeol ddiwedd Rhagfyr."}, {"text_idx": "#000008", "text": "Mae\u2019n braf felly medru cyhoeddi ein bod bellach wedi llenwi\u2019r swydd. O 1 Ionawr 2017 bydd Ioan Rees yn gweithredu fel Gofalwr y Safle, ac mae Caroline a Geraint Rees wedi cytuno\u2019n garedig iawn i ofalu am y dyletswyddau gweinyddol megis derbyn \u2018bookings\u2019. Byddwn yn cyhoeddi rhagor o wybodaeth megis y manylion cyswllt cyn diwedd Rhagfyr."}, {"text_idx": "#000009", "text": "Ar ran yr eglwys mae\u2019r Bwrdd am longyfarch Ioan a diolch iddo am ei barodrwydd i ymgymryd a\u0302\u2019r dyletswyddau pwysig hyn. Dymunwn yn dda iddo yn y swydd."}, {"text_idx": "#000010", "text": "ON Daw cyfle ym mis Ionawr i\u2019r eglwys ddiolch i Ann Dixey am ei gwasanaeth gwerthfawr hi dros gyfnod o naw mlynedd a dymuno\u2019n dda iddi ar ei hymddeoliad."}, {"text_idx": "#000012", "text": "Casgliad Banc Bwyd yn Tesco"}, {"text_idx": "#000013", "text": "Daeth yn amser i ni gefnogi\u2019r Banc Bwyd lleol unwaith eto drwy helpu aelodau capel Bethel, Pontyclun, gyda\u2019u casgliad yn archfarchnad Tesco, Tonysguboriau."}, {"text_idx": "#000015", "text": "Os medrwch chi helpu, pli\u0302s wnewch chi gysylltu ag Ann Dwynwen Davies erbyn dydd Mercher Tachwedd 23ain ar gan nodi diwrnod a shifft."}, {"text_idx": "#000016", "text": "Cafwyd Cyfarfod Cyffredinol hwylus a llwyddiannus fore Tachwedd 19eg dan arweiniad ein Cadeirydd, Wendy Reynolds. Ar ddiwedd y cyfarfod, diolchwyd yn gynnes iawn iddi hi a\u2019r Ysgrifennydd, Gwilym Huws a\u2019r Trysorydd, Keith Rowlands, am eu llafur diwyd a thrylwyr drwy gydol y flwyddyn yn gofalu am ein buddiannau ariannol, gweinyddol a chyfreithiol."}, {"text_idx": "#000017", "text": "Yn ystod ei adroddiad wrth gyflwyno\u2019r cyfrifon am y flwyddyn, apeliodd y Trysorydd am ragor o gyfraniadau y flwyddyn nesaf, gan ddweud yr hoffai weld y cyfraniadau unigol yn codi o ryw 25% yn ystod 2017."}, {"text_idx": "#000021", "text": "Wnewch chi gefnogi\u2019r di-gartref yn Rh.C.T. y Nadolig hwn trwy gyflwyno eitemau i\u2019r Ysgol Sul i\u2019w rhoi mewn cewyll? Byddem yn gwerthfawrogi:"}, {"text_idx": "#000022", "text": "Bwyd sy\u2019n cadw, bwyd mewn tuniau (yn cynnwys cig neu bysgod), siocled a danteithion Nadolig, jamiau a siytni, te, coffi, siocled yfed, llaeth sych, pot nw\u0302dls, sudd ffrwythau, sgwash, creision, deunydd ymolchi, eitemau hylendid merched, anrhegion Nadolig plant (wedi eu lapio gan nodi\u2019r oedran, a ph\u2019run ai i fachgen neu ferch.)"}, {"text_idx": "#000026", "text": "2. Nid dyma\u2019r tro cyntaf i ni gefnogi Prosiect Gofalwyr Ifanc Rh.C.T. ac mae\u2019n fraint cael gwneud hynny eto. Mae\u2019r prosiect yn ceisio adfer ychydig o\u2019u plentyndod i blant sy wedi gorfod tyfu i fyny yn llawer rhy gyflym oherwydd anawsterau teuluol sy\u2019n eu gorfodi i ofalu am riant methedig neu wael ei iechyd."}, {"text_idx": "#000027", "text": "Darperir cefnogaeth un i un, gweithgareddau grw\u0302p a chysylltu a\u0302 gweithgareddau cymunedol, gweithdai ac egwyl preswyl, er mwyn lleddfu ychydig ar faich ysgwyddau ifanc, a dod a\u0302 rywfaint o normalrwydd plentyndod i\u2019w bywydau."}, {"text_idx": "#000028", "text": "3. Mae hi\u2019n flwyddyn ers i\u2019r Samariaid, sy\u2019n elusen gyfarwydd i bawb, lansio eu prosiect peilot yng Nghymoedd y De. Er eu bod ar gael i bawb sydd eu hangen ar ben arall y ffo\u0302n, maen nhw\u2019n credu\u2019n gryf mewn presenoldeb yn y gymuned er mwyn adnabod amgylchiadau cymdeithasol sy\u2019n peri gofid ac anobaith i unigolion. Mae\u2019r prosiect hwn yn arwyddocaol iddyn nhw am fod y gyfradd o ddynion sy\u2019n cyflawni hunanladdiad yng Nghymru ar ei huchaf ers 1981. Mae\u2019n bwysig iawn bod y prosiect newydd hwn yn cael cefnogaeth ariannol."}, {"text_idx": "#000029", "text": "4. Yn o\u0302l ffigyrau Llywodraeth Cymru, mae mwy o blant a phobl ifanc angen help ymgynghorol yn Rhondda Cynon Taf nag unrhyw ardal arall yng Nghymru gyfan."}, {"text_idx": "#000030", "text": "5.Mae\u2019r gwasanaeth Eye to Eye yn helpu pobl ifanc 10-25 oed yn yr ardal, drwy ysgolion a chanolfannau cymunedol, ac yn rhoi cyfle i unigolion bregus gael help proffesiynol gyda phroblemau sy\u2019n eu llesteirio ac yn amharu ar ansawdd eu bywydau. Mae\u2019r gwasanaeth yn hygyrch, a\u2019r rhai sy\u2019n teimlo angen help yn gallu cysylltu drwy lythyr, alwad ffo\u0302n, ebost neu decst."}, {"text_idx": "#000033", "text": "Gwahoddir ceisiadau am y swydd uchod.\nDisgwylir i\u2019r sawl a benodir ddechrau ar 1af Ionawr 2017."}, {"text_idx": "#000034", "text": "Am fanylion pellach, cysylltwch a\u0302 Gwilym Huws (gehpengwern@yahoo.co.uk/ 07710 237327)"}, {"text_idx": "#000035", "text": "Diolch yn fawr i bawb fu mor hael eu rhoddion i\u2019r ymgyrch helpu ffoaduriaid. Derbyniwyd cyflenwad helaeth o ddillad ac esgidiau pwrpasol a chyfraniadau ariannol sylweddol, a bu deuddeg o wirfoddolwyr yn brysur dros dri diwrnod yn didoli, pacio a chludo popeth."}, {"text_idx": "#000036", "text": "Rydyn ni\u2019n ffodus iawn bod y capel a\u2019r Ganolfan ar gael i ni fel stordai diddos dros y cyfnod casglu. Mae ugain bocs mawr bellach ar eu ffordd i wersyll Moria ar Ynys Lesbos yng Ngwlad Groeg. Difawyd rhan o\u2019r gwersyll yn ddiweddar gan da\u0302n mawr, a bydd ein llwyth ni yn helpu i liniaru ychydig ar yr amgylchiadau dybryd yn dilyn hynny."}, {"text_idx": "#000038", "text": "Rydyn ni\u2019n lwcus mai elusen St Vincent de Paul sy\u2019n gyfrifol am y cludiant i Wlad Groeg \u2013 taith deg diwrnod \u2013 ac yn tracio\u2019r lorri ac yn sicrhau bod y nwyddau\u2019n cyrraedd y dwylo iawn. Mae\u2019r lori\u0308au\u2019n gadael Ballymena\u2019n rheolaidd, a\u2019u llwyth yn amrywio o nwyddau meddygol a bwyd a dillad i bebyll ac offer ymarferol, yn o\u0302l y galw."}, {"text_idx": "#000039", "text": "Maen nhw\u2019n barod i helpu ble bynnag mae angen, ac mae\u2019n fraint cael bod yn rhan fechan o\u2019u gweithgarwch.Diolch yn fawr iawn i chi am fod mor barod i roi ysgwydd dan y baich."}, {"text_idx": "#000040", "text": "Mae casgliad o luniau i\u2019w gweld YMA"}, {"text_idx": "#000041", "text": "Ar Sul olaf Medi daeth Dr Jishumoy Dev draw o Bangladesh i so\u0302n wrthym yn y Tabernacl am ei waith gyda BanglaCymru. Sefydlwyd yr elusen yn 2008 gan Wil Morus Jones i roi llawdriniaethau i blant sy\u2019n dioddef o gyflwr gwefus a thaflod hollt yn ogystal a\u0302\u2019r rhai sydd wedi dioddef llosgiadau difrifol. Cyflawnir y gwaith mewn canolfan newydd pwrpasol ac yn Ysbyty Centrepoint yn Chittagong. Hefyd bu\u2019r ti\u0302m meddygol ar deithiau yn cynnal sesiynau mewn llefydd megis Varanasi, Cox\u2019s Bazar a Tanagail."}, {"text_idx": "#000043", "text": "Bangladesh, yn o\u0302l ystadegau\u2019r Cenhedloedd Unedig yw gwlad dlotaf Asia, ac mae mwy o blant yn cael eu geni gyda thaflod a gwefus hollt yma nag unrhyw ran arall o\u2019r byd. Amcangyfrifir bod tua pum mil o blant yn cael eu geni gyda\u2019r cyflwr hwn yn flynyddol ym Mangladesh ond dim ond eu hanner sy\u2019n cael eu trin oherwydd diffyg cyllid a darpariaethau meddygol. Mae\u2019r driniaeth yn newid bywydau\u2019n ddramatig, nid yn unig o ran pryd a gwedd ond hefyd yn emosiynol, yn gymdeithasol ac yn economaidd. Cyflawnwyd dros 1200 o lawdriniaethau dros yr wyth mlynedd diwethaf."}, {"text_idx": "#000045", "text": "Mae\u2019r casgliad nesaf eisoes ar waith, a bydd y llwyth nesaf yn gadael cyn diwedd Medi."}, {"text_idx": "#000046", "text": "Bydd lorri St Vincent de Paul yn gadael am Wlad Groeg ddiwedd Medi, felly bydd rhaid i ni ddanfon dillad atyn nhw yng Ngogledd Iwerddon ar FEDI 18fed. Rydyn ni\u2019n defnyddio\u2019r elusen hon am ei bod mor effeithiol a dibynadwy. Mae Lisa Devlin, sydd mewn cysylltiad rheolaidd a\u0302 Carys Davies, wedi treulio chwe wythnos yng Ngwlad Groeg dros yr haf ac yn adnabod amodau enbyd y gwersylloedd yn dda. Mae bywyd yn galed, a\u2019r tir yn arw, sy\u2019n peri i ddillad, ac esgidiau yn arbennig, dreulio\u2019n gyflym."}, {"text_idx": "#000047", "text": "Y tro hwn, rydyn ni\u2019n casglu dillad ac esgidiau cryf i bob oed, plant ac oedolion, a dillad babis. Mae galw mawr am esgidiau cryf i oedolion. Bydd angen i bopeth fod fel newydd, neu yn newydd. Wrth gwrs, mae croeso i chi gyfrannu arian, ac fe brynwn ni beth sydd ei angen."}, {"text_idx": "#000048", "text": "Does dim angen didoli\u2019r dillad, fe wnawn ni hynny. Gadewch y bagiau yn llofft y capel, neu ffoniwch Carys \u2013 07544 593820, neu Ann \u2013 07544 584526, ac fe drefnwn ni i\u2019w casglu."}, {"text_idx": "#000050", "text": "Dyma ddau lun o rai o\u2019r plant bach yn derbyn dillad a anfonwyd eisoes gan aelodau Capel y Tabernacl."}, {"text_idx": "#000052", "text": "Diolch yn fawr iawn i bawb fu mor hael eu rhoddion, yn ddillad ac arian, yn ystod ein hymgyrch i ddilladu plant bach mewn gwersylloedd ffoaduriaid. Mae dau focs mawr ar eu ffordd i Wlad Groeg ers dydd Iau, yn llawn dillad hardd, defnyddiol, capiau a hetiau haul, eli haul, a chribau llau."}, {"text_idx": "#000053", "text": "Bydd y rhain i gyd yn help mawr iddyn nhw mewn amgylchiadau hynod o anodd, ac i chi mae\u2019r diolch am hynny."}, {"text_idx": "#000054", "text": "Mae\u2019n diolch hefyd i aelodau blynyddoedd 12 a13 Ysgol Gyfun Gartholwg am wneud casgliad ariannol i\u2019n cefnogi, ac i Well Pharmacy Tonteg am gyflenwad o gribau llau."}, {"text_idx": "#000056", "text": "Cynhaliwyd oedfa hwyliog iawn ddydd Sul, Mai 15fed, i ddathlu ail-agor y capel ar o\u0302l yr adnewyddu. Cafwyd eitemau gan y plant, y bobl ifanc, Parti\u2019r Einion a Pharti\u2019r Efail, gyda chinio i bawb yn Neuadd y Pentref ar o\u0302l hynny."}, {"text_idx": "#000057", "text": "Cafwyd oedfa gofiadwy iawn yn y Tabernacl ar fore\u2019r 6ed o Fawrth eleni, a hithau\u2019n Sul y Cymun ac yn Sul y Mamau, ac roedd hefyd yn gyfle i fedyddio pump o bobl ifanc ac un oedolyn. Jane Eryl Jones oedd yn gweinyddu\u2019r bedyddiadau, a gwnaeth hynny gyda\u2019i hurddas a\u2019i chynhesrwydd arferol. Y bobl ifanc a fedyddiwyd oedd Dafydd Powell, Nia Powell, Gethin Evans, Mari Evans ac Elis Rees."}, {"text_idx": "#000058", "text": "Yna, cafwyd achlysur digon anghyffredin ond llawen iawn i ni yn y Tabernacl, gyda bedyddio oedolyn, sef Lisa Powell, mam Dafydd a Nia. Cafwyd ychydig eiriau am bob un gan Jane Eryl, ac roedd yn arbennig o braf gweld teuluoedd a pherthnasau\u2019r rhai a fedyddiwyd wedi ymuno a\u0302 ni. Yna, derbyniwyd Lisa yn gyflawn aelod gydag ychydig eiriau pwrpasol gan Wendy Reynolds, Cadeirydd Bwrdd y Cyfarwyddwyr."}, {"text_idx": "#000059", "text": "Roedd y Cymun yng ngofal Wyn Rees, a gwahoddwyd aelodau dosbarth hynaf yr Ysgol Sul i gyfranogi o\u2019r sacrament gyda\u2019r oedolion. Roedd gweddill yr oedfa dan ofal aelodau Pentyrch, ar y thema \u201cRhannu Adnoddau\u201d."}, {"text_idx": "#000062", "text": "O\u2019r diwedd, ar o\u0302l cyfnod o ddeunaw wythnos yn addoli yn Neuadd y Pentref, daeth y newydd ein bod i gael dychwelyd i\u2019r capel ar Ionawr 24ain. Mawr oedd y cyffro a\u2019r disgwyl i weld yr adeilad ar ei newydd wedd, a chafodd neb eu siomi: roedd pawb wedi gwirioni ar y lliwiau glanwaith, cynnes, ac roedd croeso arbennig i\u2019r cadeiriau newydd, cyfforddus."}, {"text_idx": "#000063", "text": "Croesawyd pawb yn o\u0302l gan Wendy Reynolds, Cadeirydd y Bwrdd, a diolchodd hithau ar ein rhan ni i gyd i bawb a fu ynghlwm a\u0302\u2019r gwaith adnewyddu, ond yn arbennig i Helen Middleton a Pens (Emlyn Penny Jones) sydd wedi ysgwyddo\u2019r baich mwyaf o ddigon. Fel y dywedodd Wendy, buom yn hynod ffodus yn eu hymroddiad diflino dros gyfnod maith, ond roedd yn gaffaeliad mawr eu bod ill dau yn ymddiddori mewn gwaith adeiladu, ac yn medru dal eu tir i drafod yn synhwyrol a gwneud penderfyniadau anodd ar ein rhan."}, {"text_idx": "#000066", "text": "Daeth tua 15 o bobl ifanc ynghyd ar gyfer cyfarfod cyntaf y Twmiaid Bach nos Sul Medi 13eg. Dymunwn yn dda iddyn nhw yn eu tymor newydd."}, {"text_idx": "#000067", "text": "Dyma gopi o\u2019r cylchlythyr a anfonwyd at yr aelodau i gyd yn egluro\u2019r trefniadau dros gyfnod atgyweirio\u2019r capel."}, {"text_idx": "#000069", "text": "Gyda thristwch mawr y clywsom y newyddion brawychus am farwolaeth annhymig Lowri Gruffydd. Estynnwn ein cydymdeimlad dwysaf i Hefin a\u2019r bechgyn, Trystan ac Osian. Rydym yn meddwl amdanoch."}, {"text_idx": "#000070", "text": "Llawer o ddiolch i bawb a ddaeth ynghyd i gefnogi\u2019r Banc Bwyd drwy gasglu nwyddau yn siop Tesco ddechrau Gorffennaf. Bu ti\u0302m o 24 ohonom o\u2019r Tabernacl yn gwneud gwahanol shifftiau o ddwy awr yr un. Byddwn yn cyhoeddi cyfanswm gwerth y casgliad yn fuan."}, {"text_idx": "#000071", "text": "Ddiwedd mis Mehefin, cafodd y Twmiaid Bach benwythnos wrth eu boddau yng nghwmni Catrin a Heulyn ym Mhenrhyn Gw\u0302yr. Braf eu gweld wedi cael amser mor braf gyda\u2019i gilydd, a diolch i\u2019r trefnwyr am roi cymaint o\u2019u hamser i gyfoethogi profiadau\u2019r criw ifanc."}, {"text_idx": "#000072", "text": "Ar Sul cyntaf Gorffennaf cafwyd oedfa gofiadwy yng nghwmni plant yr Ysgol Sul, dan lywyddiaeth Heulyn Rees. Mentrodd y plant lleiaf i ffau\u2019r llewod ar gyfer eu cyfraniad hwy drwy ganu \u201cBle Mae Daniel?\u201d, a chawsom ddatganiad o \u201cBythol Wyrdd\u201d gan y Twmiaid Bach. Yna, bu Heulyn yn holi Sia\u0302n Knott am ei gwaith fel Prif Ffisiotherapydd Chwaraeon Cymru, a soniodd hithau am ei phrofiadau yn y Gemau Olympaidd a Chwaraeon y Gymanwlad, gan bwysleisio\u2019r angen i gydweithio fel ti\u0302m. Gweinyddwyd y Cymun gan Emlyn Davies, gyda\u2019r bobl ifanc yn cymuno am y tro cyntaf."}, {"text_idx": "#000073", "text": "Bu rhai o arweinwyr yr Ysgol Sul wrthi\u2019n brysur yn dosbarthu cannoedd o daflenni yn yr ysgolion cynradd lleol i geisio denu rhagor o blant i\u2019r capel. Pwy a w\u0302yr, efallai y gwelwn ni ragor o rieni yn dod hefyd. Dyma\u2019r daflen ddwyieithog:"}, {"text_idx": "#000074", "text": "Rhai o aelodau\u2019r gynulleidfa Saesneg eu hiaith yn eu bore coffi wythnosol a drefnir ar gyfer trigolion Efail Isaf. Bydd yr elw o\u2019r boereau hyn yn mynd i achosion da yn yr ardal."}, {"text_idx": "#000075", "text": "Diolch i bawb a gyfrannodd i greu\u2019r hamperi Nadolig eleni eto i bobl ifanc sy\u2019n sefydlu cartref am y tro cyntaf yn yr ardal. Cafodd yr hamperi eu dosbarthu drwy\u2019r Gwasanaethau Cymdeithasol ym Mhontypridd."}, {"text_idx": "#000076", "text": "Bu dros ugain ohonon ni\u2019n brysur ddiwedd Tachwedd yn helpu trefnwyr Banc Bwyd Pontyclun yn eu casgliad yn Tesco Tonysguboriau. Dyma\u2019r ail dro i aelodau\u2019r Tabernacl wneud hyn a\u2019r bwriad yw helpu ym mhob casgliad o hyn allan.\nHelpu achos teilwng yw\u2019r prif reswm, wrth gwrs, ond rhaid cyfaddef hefyd ei fod yn brofiad amheuthun. Mae\u2019n gyfle gwych i weld ochr orau pobl, mae haelioni pobl o bob cefndir yn gwneud i rywun deimlo\u2019n wylaidd iawn, a\u2019u hagwedd fel chwa o awyr iach mewn oes mor faterol. Mae\u2019r rhoddion i gyd yn cael eu pwyso fel bod Tesco\u2019n ychwanegu 30% yn ariannol at y cyfanswm. Mae cefnogaeth staff Tesco Tonysguboriau yn ddiarhebol.\nMae\u2019n braf teimlo ein bod yn gwneud rhywbeth ymarferol sydd o les i gymaint o bobl, ond cyn swnio\u2019n annioddegol o hunangyfiawn, mae\u2019n bwysig ychwanegu ei fod yn brofiad sy\u2019n eli i\u2019r galon, ac mae pawb mor brysur, mae shift ddwyawr yn hedfan!\nByddwn yno eto ym mis Gorffennaf. Os ydych chi\u2019n awyddus i fod yn rhan o\u2019r profiad gwerth chweil yma, gallwch wneud hynny drwy ymateb i\u2019r ebost fydd yn eich cyrraedd ddechrau mis Mehefin."}, {"text_idx": "#000078", "text": "Mae disgwyl i bob eglwys Annibynnnol benderfynu a ydyn nhw o blaid neu yn erbyn cofrestru eu hadeilad ar gyfer priodasau un rhyw. Byddwn ni\u2019n gwneud hynny ar Ionawr 11eg, a chyhoeddwyd y ddogfen isod i ysgogi\u2019r drafodaeth:"}, {"text_idx": "#000080", "text": "Yma y cewch chi hanes pregeth olaf Eirian ym mis Rhagfyr 2013:"}, {"text_idx": "#000081", "text": "Wrth i\u2019r Gweithgor Cyfiawnder Cymdeithasol drafod y Banc Bwyd yn eu cyfarfod cyn y Nadolig fe nodwyd gyda phryder y defnydd cynyddol a wneir o\u2019r Banciau Bwyd ar draws y Deyrnas Gyfunol a\u2019r cyni y mae hynny yn ei ddynodi. Cwestiynwyd pam fod angen Banc Bwyd o gwbl mewn gwlad sydd i fod i edrych ar o\u0302l y gwannaf yn y gymdeithas trwy\u2019r Wladwriaeth Les. Daethpwyd i\u2019r penderfyniad y dylid datgan y pryder yn gyhoeddus ac anfon llythyr at Adran Gwaith a Phensiynau y Llywodraeth yn Llundain sydd a\u0302 chyfrifoldeb dros y ddarpariaeth i\u2019r tlawd a\u2019r difreintiedig, gan anfon copi o\u2019r llythyr at y Prif Weinidog David Cameron, Canghellor y Trysorlys George Osborne ynghyd a\u0302\u2019n Haelod Seneddol Owen Smith, ein Haelod Cynulliad Mick Antoniw a Carwyn Jones, Prif Weinidog Cymru. Dyma gopi o\u2019r llythyr a anfonwyd:"}]